
	Projekta redakcija
	Iebildums / Priekšlikums
	Autors

	1.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Lūdzam pie pašreizējās situācijas pamatojuma 2.punkta skaidri norādīt, ka finansējuma saņēmējam netiek plānoti ieguldījumi infrastruktūrā, lai gan tam būs attiecināmas arī Ministru kabineta 2024. gada 17. septembra noteikumu Nr. 611 "Eiropas Savienības kohēzijas politikas programmas 2021.–2027. gadam 2.1.1. specifiskā atbalsta mērķa "Energoefektivitātes veicināšana un siltumnīcefekta gāzu emisiju samazināšana" 2.1.1.5. pasākuma "Klimata neitrāli risinājumi profesionālās izglītības iestāžu un koledžu izglītības programmās, vidē un infrastruktūrā" īstenošanas noteikumi" (turpmāk – MK noteikumi Nr. 611) 18.2., 18.3, 18.4.apakšpunktā norādītās izmaksas. Ja tomēr ir plānoti ieguldījumi arī finansējuma saņēmēja infrastruktūrā, lūdzam paredzēt tam papildinošās saimnieciskās darbības uzraudzības nosacījumus. Papildus, lūdzam papildināt pamatojumu, skaidri norādot, kāpēc šādu speciālistu izmaksas nav iespējams finansēt atbilstoši MK noteikumu Nr. 611 18.8.apakšpunktā minētajam, kur finansējuma saņēmējam jau ir paredzētas projekta īstenošanas izmaksas. 
Piedāvātā redakcija
-
	Irma Bondare (FM)

	2.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Lūdzam papildināt anotāciju ar informāciju par ierosināto grozījumu ietekmi uz īstenošanā esošajiem projektiem, t.i. vai būs nepieciešami grozījumi noslēgtajos līgumos /vienošanās, precīzi atrunājot, ka pēc noteikumu grozījumu spēkā stāšanās Sadarbības iestāde veiks grozījumus noslēgtajā vienošanās ar MK noteikumi Nr. 611 12.punktā minēto finansējum saņēmēju, nevis 13.15.apakšpunktā minēto sadarbības partneri (Rīgas Mākslas un mediju tehnikums). Savukārt finansējuma saņēmējs veiks grozījumus savstarpējā līgumā ar 13.15. apakšpunktā minēto sadarbības partneri.
Papildus, lūdzam anotācijā norādīt, vai veicamie grozījumi ir būtiski un neietekmē projekta mērķu sasniegšanu.


Piedāvātā redakcija
-
	Irma Bondare (FM)

	3.
	Noteikumu konsolidētā versija
31. Finansējuma saņēmējs un sadarbības partneris nodrošina, ka projekta īstenošanas laikā tiek ievēroti interešu konflikta, korupcijas un krāpšanas novēršanas nosacījumi, un paredz, ka projekta vadībā iesaistītais projekta personāls ir informēts par korupcijas un Eiropas Parlamenta un Padomes 2024. gada 23. septembra Regulas (ES, Euratom) Nr. 2024/2509 par finanšu noteikumiem, ko piemēro Savienības vispārējam budžetam (pārstrādāta redakcija), 61. pantā noteiktajiem interešu konflikta novēršanas jautājumiem, kā arī par krāpšanas pazīmēm un pienākumu ziņot par konstatētajām aizdomām, par ziņotāju aizsardzību atbilstoši Trauksmes celšanas likumam.
	Priekšlikums
Noteikumu projekta anotācijā 1.3.sadaļas 7.punktā atbilstoši norādīts, ka Eiropas Parlamenta un Padomes 2024. gada 23. septembra Regulas (ES, Euratom) Nr. 2024/2509 par finanšu noteikumiem, ko piemēro Savienības vispārējam budžetam (pārstrādāta redakcija) (turpmāk - Finanšu regula) 61. panta prasības ir tieši piemērojamas tādiem projektiem, kas saistīti ar Eiropas Savienības (ES) fondu atbalsta saņemšanu un vienlaikus kuros atbilstoši specifiskā atbalsta mērķim finansējuma saņēmējs atlases kārtībā ES fondu dalībniekiem, gala saņēmējiem vai sadarbības partneriem sniedz finansiālu atbalstu (t.s. daudzpakāpju projekti). Ņemot vērā, ka konkrētajā gadījumā atbilstoši specifiskajam atbalsta mērķim netiek īstenots daudzpakāpju projekts un tādējādi Finanšu regulas 61.panta prasības netiek tieši attiecinātas uz finansējuma saņēmēju un sadarbības partneri, lūdzam noteikumu 31.punktā neiekļaut atsauci uz Finanšu regulas 61.pantu. 
Piedāvātā redakcija
-
	Kristīne Mežale (FM)

	4.
	Noteikumu konsolidētā versija
33. Finansējuma saņēmējs projekta īstenošanai nepieciešamo būvdarbu un pakalpojumu iepirkumu veic saskaņā ar normatīvajiem aktiem publisko iepirkumu jomā, īstenojot atklātu, pārredzamu, nediskriminējošu un konkurenci nodrošinošu konkursa procedūru, un nodrošina vides prasību integrāciju preču un pakalpojumu iepirkumos (zaļais publiskais iepirkums), kā arī ir atbalstāms sociāli atbildīgs publiskais iepirkums un inovatīva publiskā iepirkuma piemērošana, ja attiecināms.
	Priekšlikums
Ņemot vērā to, ka 2.1.1.5. pasākuma "Klimata neitrāli risinājumi profesionālās izglītības iestāžu un koledžu izglītības programmās, vidē un infrastruktūrā" ietvaros ieguldījumi ēku energoefektivitātei tiks veikti sadarbības partneru infrastruktūrā, lūdzam precizēt noteikumu 33. punktu, attiecinot tajā noteikto pienākumu par publiskā iepirkuma veikšanu, īstenojot atklātu, pārredzamu, nediskriminējošu un konkurenci nodrošinošu konkursa procedūru, arī uz sadarbības partneriem. 
Vienlaikus, ņemot vērā to, ka prasības par vides prasību integrāciju preču un pakalpojumu iepirkumos (zaļais publiskais iepirkums), kā arī sociāli atbildīga publiskā iepirkuma organizēšana un inovatīva publiskā iepirkuma piemērošana nav obligāta, lūdzam to izteikt noteikumu 33. punktā jaunā teikumā.
 
Piedāvātā redakcija
-
	Anželika Mūrniece (FM)

	5.
	Noteikumu konsolidētā versija
41. Sadarbības iestāde saskaņā ar atbildīgās iestādes izstrādāto papildinošas saimnieciskās darbības uzraudzības metodiku nodrošina veikto investīciju atbilstības uzraudzību atbilstoši šo noteikumu 39. un 40. punktā minētajiem nosacījumiem visā projekta dzīves ciklā (10 - 15 gadu robežās). Sadarbības partneris visā projekta dzīves ciklā katru gadu sagatavo pārskatu par papildinošas saimnieciskās darbības apjomu un nodrošina šajā punktā minēto pārskatu un aprēķinus pamatojošo dokumentu pieejamību papildinošas saimnieciskās darbības uzraudzībai. Ja sadarbības partneris konstatē, ka ir pārsniegts šo noteikumu 39. punktā minētais 20 procentu ierobežojums no infrastruktūras gada jaudas platības, laika vai finanšu izteiksmē vai ka veiktās investīcijas tiek izmantotas citai saimnieciskai darbībai, kas nav uzskatāma par papildinošu saimniecisku darbību, tas saskaņā ar civiltiesisko līgumu vai vienošanos par projekta īstenošanu noteiktajā termiņā iesniedz sadarbības iestādē ziņojumu par konstatēto šo noteikumu 39. un 40. punktā minēto nosacījumu pārkāpumu.
	Priekšlikums
Lūdzu koriģēt pēdējo teikumu atbilstoši faktiskajai situācijai, proti, šī SAM ietvaros sadarbības iestāde ir noslēgusi vienošanos ar finansējuma saņēmēju par projekta īstenošanu, bet ar projekta sadarbības partneriem tai līgumu vai vienošanos nav. Tādējādi informāciju par sadarbības partneru pārkāpumiem attiecībā uz papildinošo saimniecisko darbību sadarbības iestādei ziņo finansējuma saņēmējs. 
Piedāvātā redakcija
Ja sadarbības partneris konstatē, ka ir pārsniegts šo noteikumu 39. punktā minētais 20 procentu ierobežojums no infrastruktūras gada jaudas platības, laika vai finanšu izteiksmē vai ka veiktās investīcijas tiek izmantotas citai saimnieciskai darbībai, kas nav uzskatāma par papildinošu saimniecisku darbību, tas informē finansējuma saņēmēju, kurš vienošanās par projekta īstenošanu noteiktajā termiņā iesniedz sadarbības iestādē ziņojumu par konstatēto šo noteikumu 39. un 40. punktā minēto nosacījumu pārkāpumu.
	Laura Ausmane (CFLA)

	6.
	Noteikumu konsolidētā versija
41.2 Sadarbības iestāde saskaņā ar Kultūras ministrijas izstrādāto Komercdarbības atbalsta piemērošanas metodiku nodrošina šo noteikumu 13.15. apakšpunktā minētā sadarbības partnera profesionālās izglītības iestādes infrastruktūrā veikto investīciju atbilstības uzraudzību atbilstoši šo noteikumu 41.1 punkta nosacījumiem visā projekta dzīves ciklā. Šo noteikumu 13.15. apakšpunktā minētais sadarbības partneris visā projekta dzīves ciklā ik gadu sagatavo pārskatu par saimnieciskās darbības apjomu un nodrošina minētā pārskata un aprēķinus pamatojošās dokumentācijas pieejamību saimnieciskās darbības uzraudzībai. Ja 13.15. apakšpunktā minētais sadarbības partneris konstatē, ka ir pārsniegts šo noteikumu 41.1 punktā  minētais ierobežojums un pašu ieņēmumi projektā atbalstītajā infrastruktūrā ir lielāki par 50 procentiem no projektā atbalstītās infrastruktūras gada budžeta, tas, ievērojot saskaņā ar vienošanos par projekta īstenošanu noteikto termiņu, iesniedz sadarbības iestādē ziņojumu par konstatēto šo noteikumu minēto nosacījumu pārkāpumu.
	Priekšlikums
Lūdzu koriģēt pēdējo teikumu atbilstoši faktiskajai situācijai, proti, CFLA nav līgumisku attiecību ar sadarbības partneriem, tāpēc informāciju par 41.1 punkta nosacījumu pārkāpumiem būtu jāsaņem no finansējuma saņēmēja.
Piedāvātā redakcija
Ja 13.15. apakšpunktā minētais sadarbības partneris konstatē, ka ir pārsniegts šo noteikumu 41.1 punktā  minētais ierobežojums un pašu ieņēmumi projektā atbalstītajā infrastruktūrā ir lielāki par 50 procentiem no projektā atbalstītās infrastruktūras gada budžeta, tas, informē finansējuma saņēmēju, kurš, ievērojot vienošanos par projekta īstenošanu noteikto termiņu, iesniedz sadarbības iestādē ziņojumu par konstatēto šo noteikumu 41.1 punktā minēto nosacījumu pārkāpumu.
	Laura Ausmane (CFLA)



